Produženje očekivanog životnog vijeka u SAD-u sporije nego u drugim zemljama
Razlog tome je slabiji napredak Amerike u smanjenju rizičnih faktora koji skraćuju život, poput pretilosti i visokog krvnog tlaka
Najviše rizičnih faktora postoji na jugu SAD-a: "Ljudi u tom dijelu zemlje, posebice u ruralnim okruzima, slabije su obrazovani, zarađuju manje, veća je vjerojatnost da su pušači i da su patološki gojazni. Većinom ili nemaju zdravstveno osiguranje ili nemaju adekvatni pristup zdravstvenoj skrbi, a ni kvaliteta medicinskih usluga nije tako dobra kao drugdje u Americi," kaže doktor Ali Mokdad Jedna nova analiza o očekivanom životnom vijeku ljudi u Sjedinjenim Državam i u svijetu pokazuje da su Amerikanci daleko iza ostalih razvijenih zemalja, ali i da unutar Sjedinjenih Država postoje ogromne razlike. Očekivani životni vijek za američke muškarce bio je oko 75 i pol godina 2007., kad je posljednji put napravljena ta analiza. To je Sjedinjene Države stavilo na 37. mjesto u svijetu, iza Australije, Japana, Kanade i mnogih europskih zemalja. Amerikanke su stajale dosta bolje, s očekivanim životnim vijekom od gotovo 81 godinu. Međutim, globalni poredak je tijekom posljednjih 20 godina redovito opadao, čime je očekivani životni vijek Amerikanki također završio na 37. mjesto među skoro 200 zemalja i teritorija. Podaci o očekivanom životnom vijeku prikupljani su na Institutu za zdravstvena mjerenja i evaluacije pri Sveučilištu Washingtona. Ali Mokdad, profesor na tom institutu, kaže da se produženje očekivanog životnog vijeka u Sjedinjenim Državama usporilo u odnosu na druge zemlje: "Primijetili smo poboljšanje svugdje u svijetu. Ono je bilo veće i brže u drugim razvijenim zemljama nego u Sjedinjenim Državama." Ali Mokdad kaže da je razlog tome slabiji napredak Amerike u smanjenju rizičnih faktora koji skraćuju život, poput pretilosti i visokog krvnog tlaka. Izvješće također navodi značajne razlike unutar Sjedinjenih Država. Na kartama ispunjenim oznakama različitih boja prikazan je očekivani životni vijek u svakom od tri tisuće okruga u Sjedinjenim Državama. Crvena i narančasta boja označuju najkraći očekivani životni vijek. Te su boje gusto pozicionirane na Jugu Amerike. Naime, u toj regiji postoji više rizičnih faktora po zdravlje koji uzrokuju kraći životni vijek. Neki od njih su niži socio-ekonomski status i ograničen pristup kvalitetnoj zdravstvenoj skrbi. "Ljudi u tom dijelu zemlje, posebice u ruralnim okruzima, slabije su obrazovani, zarađuju manje, veća je vjerojatnost da su pušači i da su patološki gojazni. Većinom ili nemaju zdravstveno osiguranje ili nemaju adekvatni pristup zdravstvenoj skrbi, a ni kvaliteta medicinskih usluga nije tako dobra kao drugdje u Americi," kaže doktor Ali Mokdad. U Sjedinjenim Državama, veliki dio odgovornosti javnog zdravstva je na lokalnoj, a ne na nacionalnoj razini. Neke zajednice ograničavaju pušenje na radnom mjestu. Neke imaju biciklističke staze, a neke tržnice svježim voćem i povrćem. "Dakle, takvi programi su djelotvorni. Oni mijenjaju okolinu. To je dugoročna investicija, poput one kad gradite školu – učinak te škole moći ćete vidjeti tek nakon 20 godina. Isto vrijedi za javno zdravstvo: dugoročna investicija u zajednicu tih ljudi potrebna je kako bi se povećala njihova tjelesna aktivnost i poboljšala njihova prehrana." Rezultati analize doktora Alija Mokdada s Instituta za zdravstvena mjerenja i evaluacije pri Sveučilištu Washingtona objavljeni su u stručnom časopisu “Population Health Metrics.”